Italian poliisi etsii neljää miestä, jotka hyökkäsivät Riminillä lomailleen nuoren puolalaispariskunnan kimppuun.

26-vuotiaan puolalaispariskunnan lomamatka Italian Riminille sai painajaismaisen käänteen varhain lauantaiaamuna, kun miesjoukko kävi pariskunnan kimppuun suositulla lomarannalla.

Pariskunnan kimppuun käyneet neljä miestä raiskasivat naisen toistuvasti varhain lauantaiaamuna. Tapausta tutkivan poliisin mukaan miehet olivat lisäksi lyöneet naisen miesystävää ja ryöstäneet tämän.

Nuori pari vietiin sairaalahoitoon, kun sivulliset löysivät heidät verisinä ja pökertyneinä rannalta. Italian poliisi on kuvaillut tekoa brutaaliksi ja eläimelliseksi. Poliisi tutkii tapausta ja etsii pariskunnan kimppuun käyneitä miehiä.

Italian poliisi tutkii tapausta, jota se on kuvaillut brutaaliksi ja eläimelliseksi.­

Tapauksesta uutisoivat muun muassa brittilehdet Independent ja Daily Mail sekä italialaislehdet Rimini Today ja La Reppublica.

Puolalaismies on kuvaillut Rimini Todaylle hyökkääjien puhuneen huonoa englantia ja käyttäytyneen kuin pedot.

– He löivät minua pullolla päähän ja lopettivat vasta, kun olin tajuton, mies kuvaili paikallislehdelle ja kertoi tyttöystävänsä olevan yhä shokissa tapahtuneen jälkeen.

Neljä miestä kävi pariskunnan kimppuun rannalla lauantaina aamuyöllä.­

Alle 150 000 asukkaan Rimini on suosittu rantalomakohde Adrianmeren rannalla lähellä San Marinoa. Brittilehtien mukaan samalla rannalla sattui myös vuosi sitten ikävä tapaus, kun 19-vuotias mies raiskasi 17-vuotiaan brittitytön. Bosnialaistaustainen mies otettiin kiinni Sveitsistä, mutta hän kiisti syyllistyneensä raiskaukseen.